Aichach ko auf a boid 1000-jährige Gschichte zruckschaun. In da zwoaten Hoiftn vom 11. Jåhrhundert (vor 1078) werd de Kircha vo Aichach erstmois in a chronikalischen Notiz vom Kloasta St. Ulrich und Afra in Augschburg gnennt. De Ansiedlung is sicher äida. 1250 wird erstmois a Komtur ois Leiter vo am Haus vom Deitschn Orden in Aichach gnennt. Aichach war bis  1384 da Sitz a Deutschordenskommende, de dann nåch Blumenthal verlegt is und bis 1806 bstandn håt. 1347 verleiht Kaiser Ludwig da Bayer "unser Statt Aychach [...] allw de Recht [...] de unser Statt due de Burger ze Munichen [...] hamt". 1634 brennt de Ståd nåch a Belagerung fast ganz ab. Im Lauf am Dreißgjahrigen Kriag ziang de Truppen da Kriagsparteien allawei wieda duach de schwaar mitgenommene Ståd an da Straß vo Augschburg nåch Rengschburg. Da Schwedengeneral Gustav Horn und de kaiserlichen Generäle  Aldringen und Jan van Werth stengan si um Aichachs willen gengüba. 1704 kemman englische, holländische und spanische Truppen nåch Aichach und des herzogliche Schloß is a Opfer des Spanischen Erbfolgekriags. 1796 ziang französische und östareichische Truppen je nåch Kriagslage duach de Ståd und nehma zum Leidwesen vo de Biarga in und bei Aichach Quartier. Im Gasthof vom Bräu Lorenz Alois Gerhauser am Stådplatz wohnan u. a. da französische General Saint Cyr und 1799 sogar da Kosakenführer Rimsky Korsakov. De Ståd  Aichach war bis 1802 Pflegamt und war Teil vom Rentamt Minga vom Kurfiarstntum Bayern. Aichach war im Besitz vo am Stådgricht mit weitgehenden magistratischen Eingrechte,de mit'm Gmoaedikt vo 1818 teilweis wiedahergstellt worn san. 1862 entsteht da Landkreis Aichach, der 1972 mit dem Landkreis Friedberg und aa vo oanzelne Gmoandn vo angrenzende Landkreis zum (provisorischen) "Landkreis Augschburg-Ost" vaschmelzt und dem Regierungsbezirk Schwååm zuagordnet worn is. 1973 entscheidt si da Kreistag dafür, Landratsamt und Tagungsort nåch Aichach zum valeng und gibt dem Landkreis sein endguitigen Nama Landkreis Aichach-Friedberg.